Twee uitlanders gevonnis oor renosterstropery | Maroela Media
Twee mans, onderskeidelik van Mosambiek en Viëtnam, is vandeesweek in Mpumalanga weens renosterstropery gevonnis.
Alvao Fagustino Sifundza (31), van Mosambiek, is Donderdag in die rondgaande hof in Witrivier tot agt jaar tronkstraf gevonnis. Hy is op 12 April 2014 in die Tshokwane-omgewing in die Krugerwildtuin deur wildbewaarders in hegtenis geneem. Hy het ŉ hoëkaliber-jaggeweer, ammunisie, ŉ knaldemper en ŉ byl in sy besit gehad. Hy is tot een jaar tronkstraf gevonnis vir oortreding, vyf jaar vir die besit van ŉ ongelisensieerde vuurwapen en twee jaar vir die onwettige besit van ammunisie. Hy is ook ongeskik verklaar om ŉ vuurwapen te besit.
Ngoc Cuong Pham, van Viëtnam, is Maandag in die Nelspruit-streekshof tot vyf jaar tronkstraf gevonnis. Hy is ook met R1 miljoen beboet vir handeldryf in renosterhoring en die besit van ŉ renosterhoring. Hy is ŉ verdere vyf jaar gevonnis vir rampokkery. Hy is in Mei 2012 saam met 13 medepligtiges in Bedfordview, Johannesburg in hegtenis geneem. Die sake teen sy medepligtiges is uitgestel tot 4 November wanneer ŉ verhoordatum bepaal gaan word.
Vrou eis miljoene oor Vavi
Swannie · 4 jaar gelede
Ek wonder waarom is die vonnisse so lig. Solank ons howe renoster stropery so ongeerg hanteer, sal die stropery nooit end kry nie. Renoster stropery behoort ‘n moordklagte te wees met gepaste vonnisse
doen dieselfde as wat hul aan die renosters gedoen het, nou moet ons belastingbetalers weereens vir die gemors sorg….
So bohaai elke dag oor die renosters wat geskiet word, maar die vonnise is so lig. Iewers is daar ‘n kommunikasie gaping tussen die howe en publiek.